Universis presentes litteras inspecturis et audituris. Petrus, Divina miseratione, Autissiod. episcopus, in Domino Jesu-Christo salutem perpetuam. Nobis sua insinuatione exposuerunt nostri in eodem Christo dilecti fratres, venerabiles et dilecti viri decanus et capitulum nostre Autissiodor. ecclesie, quod cum olim bone memorie defunctus dominus Guido de Melloto, quondam Autissiodor. episcopus, predecessor noster, anno videlicet Domini millesimo ducentesimo sexagesimo quinto, mense octobri, de resurrectione novissima cogitans pro sui suorumque parentum animarum salute et precipue divini cultus augmento in capella Beati-Michaelis, super capellam Sancti-Clementis, juxta nostram prefatam Autissiodorensem ecclesiam sita, in qua prius ab antiquo duo serviebant capellani cum ipsis duobus, alios sex capellanos in ipsa capella in perpetuum statuisset et ordinasset Domino servituros; qui quidem octo capellani sacerdotes esse tenerentur vel saltem ad presbyteratus ordinem infra annum se facere promoveri, ac continuam facere residentiam, singulisque diebus singulas horas de Angelis canonicas cum nota in capella eadem certis horis et specificationibus decantare, nec-non, die qualibet, quatuor ex ipsis octo capellanis quatuor missas, unus scilicet conventualem de sancto Michaele, in ipsa capella; alius in eadem, missam aliam ante prime in nostra Autissiodorensi ecclesia dicende sonitum; tertius aliam ad altare Beati-Alexandri in majori ecclesia; quartus alteram in Beate-Magdalene Domus-Dei claustri Autissiodor. capella missas astringantur celebrare, ac etiam in Matutinis ecclesie nostre prefate majoris, reliquisque canonicis horis tenentur interesse; statuissetque pro premissis et ordinasset singulis ipsorum octo capellanorum qui omnibus horis ipsa Sancti-Michaelis capella interfuissent, sex denarios in modum qui sequitur distribuendos, videlicet qui in Matutinis duos post eas tradendos, pro Prima, Tertia, missa conventuali et meridie duos denarios in fine meridiei distribuendos, pro Nona, Vesperis et Completorio duos liberandos post Completorium; ita tamen quod qui non interfuit Matutinis perdet duos denarios et pro aliarum horarum qualibet unum tantum denarium. Similiter eis qui in Matutinis majoris ecclesie affuerint unum voluisset distribui denarium ad primam unum, ad Tertiam, majorem missam, et meridiem duos denarios, ad Nonam, Vesperas et Completorium duos denarios, qui in fine horarum haberent distribui modo pari sicut ad Sanctum-Michaelem, et pro cujuslibet hore defectu qui non fuerit, perdet unum denarium. Item statuerit et ordinaverit per ipsos octo capellanos singulis annis in ipsa capella Beati-Michaelis anniversarium suum, die scilicet crastina, que factum fuerit in majori ecclesia celebrandum, et cuilibet ipsorum octo qui in vigiliis mortuorum misseque presens fuerit, pro qualibet ipsarum horarum sex denarios distribuendos. Similique modo in capella Beati-Johannis-Rotundi, juxta prefatam Autissiodorensem ecclesiam, ad partem septentrionalem sita, in qua etiam prius erant duo capellani, statuisset et ordinasset alios sex, et sic essent octo pariter ut alii octo prescripti altissimo obsequturi et in capella ipsa hora Beati-Johannis-Baptiste canonicas missasque ac cetera divina officia in majori ecclesia et locis aliis superius declaratis, prout et alii octo Sancti-Michaelis capellani cantaturi, celebraturi, distributiones accepturi, et in horarum defectu amissuri. Pro quibus distributionibus fundandis, capiendis et fiendis ipsis B. Michaelis octo capellanis dedisset, legasset, et perpetuo concessisset centum et viginti libras Turonenses annui redditus, communicandas cum redditibus et proventibus possessionum ad duas ex ipsis octo capellanis prius et ab antiquo in ipsa Beati-Michaelis capella fundatas; de quibus centum et viginti libris Turonens. redditualibus assignasset, et assedisset ipsis capellanis nonaginta libras Turonenses redditualis admortizatas in redditu ducentarum et decem librarum Turonensium quem habebat et percipiebat in portagio et pedagio ingressus vini Trecis, termino sibi solvi consueto, percipiendas et triginta libris Turon. de ipsis centum et viginti restantibus certos census et possessiones quos apud Sanctum-Priscum possidebat, pariter dedisset perpetuo percipiendo et assignasset ipsis. Capelle vero Sancti-Johannis capellanis octo, pari forma, dedisset et assignasset centum et viginti libras Turon. super prefato redditu suo pedagii et portagii vini Trecis predictorum de jam dicta ducentarum et decem librarum Turonensium summa annui redditus restantes, per eosdem capellanos, terminis sibi solvi solutis, percipiendas, levandas et perenniter possidendas, prout hec omnia in dicti domini Guidonis prefatarum fundationum litteris latius vidimus contineri. Verum cum a dictarum fundationum et inde lapsis temporibus in presenti Francie regno tam pestifere exorte sint, proh dolor! guerrarum voragines, dissidia, et gentium armorum discursus, et ex eis patrie vastatio et depopulatio reddituum, perditio edificiorum et possessionum ruina et adnihilatio cum erumna, prout nec hominum excedit memoriam subsequnte, creveritque subsidiorum et denariorum domino nostro regi pro sui tuitione regni urgens necessitas, quod centum annis citra vel circa nil aut parum de redditibus dictis ipsis sexdecim capellanis spectantibus per eos recuperari valuit aut recipi. Quamobrem, dicte fundationes que, prout clarescit ex premissis, non modicum erant onerose, tum quia personalem residentiam tum quia ad presbyteratus ordinem infra annum promoveri requirebant, tum quia ad quatuor missarum, omniumque horarum canonicarum cum cantu quotidianam celebrationem ipsos astringebant capellanos prorsus vel quasi et de facili exterminate sunt et extincte, et maxime propter reddituum earumdem deperditionem aut saltem solutionis per officiarios et regios baillivatus Trecens. receptores et tempore dictarum guerrarum ob defectum; cum nemo propriis stipendiis militare teneatur, nec altari servire, nisi qui de altare vivit, quisquam in eisdem beneficiis capellanus presbyter se introduci non curavit impresentiarum, neque curet in divini cultus talem diminutionem quod in anno semel vix in capellis ipsis missarum solemnia celebrantur, ipsiusque earum fundatoris et ejus intentionis frustrationem totalem; que omnia premissa ipsi exponentes, ut asserunt, attendentes, nec leto animo tolerantes, earum capellarum ruine et reddituum deperditioni, sed magis divini cultus defectum compatientes, prospicientes tamen quod partim per incuriam ipsorum capellanorum vel impotentiam ipsi redditus, qui sine potentiorum auxiliis et expensis ingentibus, attenta negotiorum regiorum pro nunc arduitate, totaliter nec in parte percipi possunt, nec hactenus valuerunt, nusquam per hujusmodi capellanos qui pauci sunt, pauperes et simplices tonsurati possent commode recuperari, non dissidentes tamen, ut dicunt, de regia benignitate et largitione, sed cum Dei, cujus negotium precipue agitur, auxilio, cum magna et accurata diligentia et favore, si nobis easdem sexdecim capellanias cum suis omnibus et singulis redditibus, juribus et pertinentiis, ipsi capitulo et ejusdem capituli mense libeat unire, dare et in perpetuum assignare, sperant se hujusmodi redditus in partes recuperaturos et adepturos, offerentes se in divinis ad intionem prefati quondam bone memorie fundatoris propius, quantum ratio juxta dictorum reddituum suppetentiam suadebit et prout melius et possibilius visum fuerit, celebraturos seu celebrari facturos, nobis prefatam unionem eisdemque sic per nos fieri postulantes. Quocirca nos, quibus ex nostra pastorali incumbit cura, secundum apostolum, instantia quotidiana, sollicitudo omnium ecclesiarum, earum potissime quibus ad proficiendum sumus divina miseratione prelati, ad ea que divini cultus stabilitatem concernunt vel augmentum, nostre mentis intuitum libenter dirigentes, pretacta maxime prefatarum nostri predecessoris fundationum magnificarum tam in structuris quam juribus, ruinas quas, earumque occasiones nostris palam oculis, non sine cordis amaritudine, prospicimus, attendentes postulationi hujusmodi fratrum nostrorum exponentium tanquam a rationis tramite non devie sed ferventis ejus qui charitas est zelo fundate, merito inclinati: Notum facimus quod nos, super iis cum litteratis et peritis viris communicato consilio, ipsius rei ad summi cultum beatissime ejusdem genitricis semper Virginis Marie, beatorumque principis archangelorum Michaelis et Christi Baptiste-Johannis honorem nominibus, quorum oratoria ipsa sue capelle constructe sunt, insignite utilitate pensata et matura cum deliberatione, sepedictas duas capellas et in eisdem sexdecim vicarias, in capella scilicet Sancti-Michaelis super Sancti-Clementis capellam, juxta nostram Autissiod. ecclesiam, a parte australi, sita, octo, et alias octo in capella Beati-Johannis-Rotundi, juxta nostram dictam ecclesiam, a parte opposita scilicet septentrionali, constructa, tam per dictum defunctum bone memorie dominum Guidonem, predecessorem nostrum, quam per antea ab antiquo fundatas, statuatas et ordinatas, cum suis omnibus et singulis earumdem redditibus, juribus, usibus, censibus, emolumentis, possessionibus, obventionibus et pertinentiis universis per eundem defunctum dominum Guidonem et alios quoscumque, quovis modo datis, concessis et assignatis prefate nostre Autissiod. ecclesie, capitulo sive mense capitulari ejusdem melioribus via et modo quibus possumus, adunavimus et univimus, presentiumque litterarum tenore perpetuo adunamus et unimus easdem sexdecim capellanias seu vicarias, earumque omnem ulteriorem collationem et quamvis aliam dispositionem supprimentes et adnulantes; cedentes et concedentes eidem capitulo omne jus et omnem actionem, absque ulla reservatione, ipsis capellaniis spectantibus et quovismodo vel titulo pertinentium, proviso tamen et mediante quod ipsis decanus et capitulum nostre jam dicte ecclesie dicere et celebrare seu dici et celebrari facere unam missam, submissa voce, hebdomada qualibet in earumdem capellarum Beatorum Michaelis et Johannis, altera videlicet prima septimata feria secunda in dicta Sancti-Michaelis in honore ipsius, et sequente hebdomada feria quarta in Sancti-Johannis de eodem prefatis capellis, et sic consequenter alternative, necnon singulis festis annualibus et solemnibus de ipsis festivitatibus vicibus alternis ac etiam in omnibus beati Michaelis festivitatibus in ejusdem capella, et in sancti Johannis, in sua capella, missas de eisdem, submissa voce, expensis et ipsius capituli sumptibus, temporibus perpetuis tenebuntur, salvis processionibus etiam, aliisque suffragiis in dictis capellis, singulis annis, per dictos decanum et capitulum fieri et celebrari ab antiquo solitis, quas continuari volumus et rite observari. In quorum omnium testimonium et fidem indubiam premissorum, presentes litteras nostro fecimus sigillo communiri. Datum Autissiodori, in capitulo nostre Autissiodorensis ecclesie, die nona mensis augusti, anno Domini millesimo quadringentesimo quinquagesimo quinto. Per dominum episcopum: De Portis. Universis presentes litteras inspecturis, Ludovicus de Meleduno, miseratione divina Senonensis archiepiscopus, metropolitanus et superior in hac parte, salutem in Domino. Notum facimus nos vidisse et inspexisse litteras adunationis et unionis per venerabilem fratrem et suffraganeum nostrum P. Autissiodorensem episcopum capitulo Autissiodor. ecclesie suffraganee nostre, sive mense capitulari, de duabus capellis, videlicet de capella Beati-Michaelis super capellam Sancti-Clementis juxta prefatam ecclesiam Autiss., a parte Australi, et de capella Beati-Johannis-Rotundi, juxta predictam ecclesiam a parte septentrionali, facte; in quibus quidem capellis sunt de fundatione antiqua sexdecim capellani ut, in prefatis litteris, unionis et adunationis nostri predicti suffraganei, quibus he nostre littere sunt annexe, clarius et latius declaratur. Quibus litteris visis per nos et diligenter inspectis, informatione etiam diligenti super hoc de mandato nostro prius facta, per nosque visa et audita, ceterisque attentis circa hec attendendis et considerandis, consilio et matura deliberatione super contentis in eisdem per nos communicatis diligenter et prehabitis, pro bono et evidenti commodo dictarum capellarum, fructuumque et pertinentiarum earumdem, et animarum salute fundatorum ipsarum, omnia et singula in litteris predictis contenta laudamus, volumus et etiam approbamus; et eis quantum cum Deo, et de jure possumus nostrum prebemus assensum pariter et decretum, dictasque capellas autoritate nostra metropolitana et superiori, dicto capitulo nostre suffraganee ecclesie, sive mense capitulari, adunantes: quasquidem, quantum a nobis jure permittitur et facere valemus autoritate prefata, predicto capitulo aut mense capitulari adunavimus et univimus, presentiumque litterarum tenore perpetuo adunamus et unimus. In cujus rei testimonium sigillum camere nostre litteris presentibus duximus apponendum. Datum Senonis, die duodecima maii, anno Domini millesimo quadragentesimo quinquagesimo sexto. J. Bapaulmes.